Erna Solberg

Erna Solberg (riegádan guovvamánu 24. b. 1961 Bergenis) lea norgalaš politihkar (Olgešbellodat) ja golggotmánu 2013 rájes Norgga stáhtaministtar. Solberg lea leamaš Olgešbellodaga jođiheaddji jagi 2004 rájes, ja Hordalándda stuorradiggeáirras 1989 rájes. Olgešbellodaga parlamentáralaš jođiheaddji son leamaš 2005 rájes. Son leamaš maid Olgešbellodaga nissonlihtu (Høyrekvinners Landsforbund) jođiheaddji 1993–1994, bellodaga nissonpolitihkalaš jođiheaddji 1994–1998, Kjell Magne Bondevika nuppi ráđđehusa gielda- ja guovloministtar 2001–2005 ja Olgeža 1. nubbijođiheaddji 2002–2004.

Gielda- ja guovloministtarin Solberg barggai earenoamážit nannen dihte buoret buresbirgejumi nannoset gielddain ja buoridan dihte regionála ovttasbarggu fylkasuohkaniid gaskka. Son maid ođasmahtii Norgga dorvobáike-, dorvoohcciid- ja sisafárrenpolitihka, ja jođálmahtii dorvobáikeohcamiid meannudeami. Dan maŋŋá go Solberg álggahii bellodaga jođiheaddjin, son lea deattuhan earenoamážit Olgeža politihka sosiála beliid ja dan árvovuođu. Bellodat šattai maid eanet pragmáhtalažžan.

Jagi 2011 gielda- ja fylkadiggeválggain Olgeš cevzzii buot buoremusat jagi 1979 maŋŋá. Dan maŋŋá go borgárlaš bellodagat vuite jagi 2013 stuorradiggeválggain Stuorradikki eanetlogu ja Olgeš šattai dán eanetlogu stuorámus bellodahkan, Olgeš ja Ovddádusbellodat ásahedje áigodahkii 2013–2017 ođđa ráđđehusa, man jođiha stáhtaministtar Erna Solberg.

Geahča maid
Norgga ráđđehus

Gáldut

Kategoriija:Norgga stáhtaministarat
Kategoriija:Norgga Olgešbellodaga stuorradiggeáirasat
Kategoriija:Olbmot
Kategoriija:Norgalaš politihkkárat
Kategoriija:Riegádeamit 1961
Kategoriija:Stuorradiggeáirasat 2017–2021
Kategoriija:Stuorradiggeáirasat 2013–2017
Kategoriija:Stuorradiggeáirasat 2009–2013
Kategoriija:Stuorradiggeáirasat 2005–2009
Kategoriija:Stuorradiggeáirasat 2001–2005
Kategoriija:Stuorradiggeáirasat 1997–2001
Kategoriija:Stuorradiggeáirasat 1993–1997
Kategoriija:Stuorradiggeáirasat 1989–1993